  Майя Бывальцева Гуртлэн араз Удмуртиысь гурт возёсъя но сиён-юонъя министерство гурт возёслы выль юрттэт чаклаз. Соослы нырысьсэ ю куасьтон огъетэз чагыр эстӥськон вылэ выжтон понна улосвыл коньдэтысь субсидиос висъялозы. Со сярысь удысэтлэн пресс-службаез ивортӥз. Туннэ нуналлы элькунысь вань сушилкаос пӧлысь 36 процентэз яке 142-ез гинэ чагыр эстӥськон вылэ выжтэмын 2019-тӥ арын ю куасьтон укмыс огъетъёс газэн ужаны кутскизы, 2020-тӥ арын – 14. Вань ужъёсты возёсъёс ас коньдонэнызы быдэстӥзы. Берло кык аръёс ӵоже соос 73 миллион 800 сюрс манет быдтӥзы. Табере соос 2019-2020 аръёсы кутэм уксёзылэсь 30 процентсэ берыктыны быгатозы. Оглом кун юрттэтлэн быдӟалаез 22 миллион 100 сюрс манет луоз. Министерствоын оско, выль юрттэтлы луыса Удмуртиын арлы быдэ 20 пала сушилкаосты чагыр эстӥськон вылэ выжтылозы. Солэн пайдалыкез син азьын. Кылсярысь, Юкаменск ёросысь «Луч» огазеяськонын эстӥськонлы коньдонзэ 65 процентлы шыръяны быгатӥзы, 1 центнер ю-тысез куасьтонлэн дуныз куинь поллы кулэсмиз. Со сяна, куасьтонлэн ӟечлыкез но кидыслэн эсэплы тупамез йылэ. Субсидиослы куриськонъёсты кутон 8-тӥ пӧсьтолэзе кутскиз, нырысетӥ вазиськонъёс вань ни Туэ элькунын 370-лэсь трос огъетъёсын юосты куасьтозы. Соосты выльдон понна ар кутсконысен 22 миллион манет кутӥзы ни – гурт возёсъёс выль сушилкаос, ю шертонъёс басьто, озьы ик али ужась огъетъёсты чагыр эстӥськон вылэ выжто. Тодэ вайытом, та арня кутсконын Удмуртиысь 14 ёросъёс тысё но тысёпуртэсо юосты утялтыны ӧдъязы.  Тегъёс: Ижкар Удмуртия гуртвозёс субсидиос юрттэт ютысь  